En psykisk uligevægtig og fuld 30-årig mand har tilbragt natten i detentionen, efter han onsdag kort før klokken 21.40 smadrede en butiksrude i Vingaardsgade i Aalborg og chikanerede en bilist. Det fortæller vagtchef  ved Nordjyllands Politi Karsten Højrup Kristensen. Den 30-årige, der bor i lokalområdet, løb på gaden, mens han råbte og blandt andet slog på en forbipasserende bil. Kort efter sparkede han til en butiksrude i Vingaardsgade 17, indtil den blev smadret. Folk på stedet fik dog passiviseret manden og tilbageholdte ham, indtil politiet nåede frem. Bilen og bilisten led ingen overlast ved overfaldet. Spor knytter begivenheder sammen Manden mistænkes også for, på omtrent samme tid, at stå bag hærværk på en bil, der var parkeret på parkeringspladsen ved Borgerservice i Rantzausgade. Bilen bærer tydlige spor fra en barfodet person, der er gået over den og har smadret forruden. Sporene på bilen har fået politiet til at koble de to begivenheder til samme person, idet manden, der smadrede ruden i Vingaardsgade, var barfodet. Politiet vil meget gerne høre fra folk, der onsdag aften har set eller hørt noget usædvanligt i området ved parkeringspladsen i gården ved Aalborg Kommunes Borgerservice, lyder det fra Karsten Højrup Kristensen.

Opsummering:
En psykisk uligevægtig og fuld 30-årig mand måtte tilbringe natten i detentionen, efter han onsdag aften smadrede en butiksrude og chikanerede en bilist.